  Анжелика Тихонова корреспондент Пичи Пургаын ёросысь школаосысь удмурт пиналъёс понна «Шудкар» лагерь ортчытӥзы. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Лагерь кыкетӥ арзэ ини Пичи Пургаысь 1 номеро школаын радъяське. Туэ отчы Гожняысь, Иваново-Самарскысь, Баграш-Биграысь школаосысь но Пичи Пургаысь гимназиысь но 1 номеро школаысь пиналъёс пырисько. Сменалэн кутсконаз нылъёс но пиос команда кылдытонъя мастер-классэ пыриськизы, «лэпбукъёсын» тодматскизы. Нош валтӥсь темаез - пиналъёсты ёросысь гуртъёслэн йылолъёсынызы тодматон. Со сяна, туэ сменае пыриськисьёс Пичи Пурга ёрослы 90 ар тырмонлы сӥзем ӵектосъёс бордын ужазы. Таӵе смена ортчытонлэн валтӥсь ужпумез нылпиосты удмурт кылын вераськытон бордын. Милям черкогуртамы трос ӟучомем пиналъёс. Но гуртъёсысь нылпиосын пумиськыкузы соос тросгес удмурт сямен вераськыны кутско, возьдаськемысь дугдо. Милям ужпуммы ӵапак со бордын – ог-огенызы вераськытон, кылмес будӥсь пиналъёсмылы пыӵатон бордын Нина Верещагина, сменаен кивалтӥсь, удмурт кылъя дышетӥсьЛагерьлэн ужанрадлыказ тодон-валан сётӥсь экскурсиос но пумиськонъёс пыртэмын. Ёрос музейын ужасьёс пиналъёсты удмурт калык дӥсьёсын «Удмурт дэрем» адӟытонэн тодматӥзы. Озьы ик дышетскисьёс черкогуртысь историен герӟаськем интыосы вуылӥзы. Сменаез медиа мастер-классъёсын йылпумъязы: нылпиос видеосузьетъёс лэсьтӥзы, газетэ заметкаос гожъязы но школаын радио кылдытон пумысен кенешизы. Тодэ вайытом, Можга ёросын Кватчи гуртын нылпиослы удмурт шудонъёсъя «Кут али!» фестиваль ортчытӥзы.  Тегъёс: Дышетон Удмуртия пиналъёс ПичиПурга удмуртъёс шутэтскон гужем  